2023.6.16.
HU
Az Európai Unió Hivatalos Lapja
C 214/31 2023. január 18., szerda
10.
kiemeli, hogy a jelenlegi kihívásokra való reagáláshoz szükséges geopolitikai újraértelmezés érdekében az EU-nak a következő négy fellépés alapján kell alakítania a KKBP-t: — az EU intézményi és döntéshozatali rendszerének kiigazítása, valamint a kül- és biztonságpolitika terén a politikai akarat és az egység megteremtése a minősített többségi szavazás bevezetésével a korai megelőző intézkedések és a gyors reagálás lehetővé tétele érdekében, — a stratégiai autonómia és szolidaritás gyakorlati megvalósítása megerősítve a multilateralizmussal és a szövetségekkel kapcsolatos megközelítését, csökkentve a nem demokratikus rendszerektől való stratégiai függőséget és fokozva az Unió rezilienciáját, — a multilateralizmus megerősítésének irányítása, szövetségek és partnerségek megerősítése és megszilárdítása, valamint új stratégiai partnerségek kiépítése egy jobb világ érdekében a hasonlóan gondolkodó demokratikus partnerekkel, fellépve az önkényuralmi és totalitárius rezsimek önérvényesítésével szemben, — a parlamenti diplomácia mint megelőző és hatékony külpolitikai eszköz megerősítése; 11. hangsúlyozza, hogy az EU külső emberi jogi politikájának ambiciózus elkötelezettsége és retorikája megköveteli, hogy következetes és példaértékű legyen; ezért sajnálja, hogy az EU a gyakorlatban továbbra is ellentmondásosan viszonyul a világban tapasztalható, hasonló emberi jogi helyzetekhez; sajnálatát fejezi ki továbbá amiatt, hogy számos uniós tagállamban romlik az emberi jogok és a jogállamiság helyzete, ami aláássa az EU hitelességét; felhívja az EU-t és tagállamait, hogy mutassanak példát és szigorúan tartsák tiszteletben az emberi jogokat; 12. hangsúlyozza, hogy az EU-nak továbbra is elkötelezettnek kell maradnia a fegyverzet-ellenőrzés, valamint a leszerelésről és a tömegpusztító fegyverek elterjedése elleni küzdelemről szóló multilaterális megállapodások mellett;
Az EU intézményi és döntéshozatali rendszerének megerősítése a kül- és biztonságpolitika terén 13. üdvözli az EU figyelemre méltó egységét és elszántságát, amellyel gyorsan és határozottan reagált Oroszország Ukrajna elleni agresszív háborújára; sürgeti a tagállamokat, hogy tartsák fenn és szükség esetén növeljék az Ukrajnának és polgárainak nyújtott magas szintű és koherens támogatást, amelynek teljes összhangban kell lennie Ukrajna változó szükségleteivel és az EU Ukrajna függetlensége, szuverenitása és területi integritása iránti elkötelezettségével; hasonló szintű egységre szólít fel a demokráciáink vagy közös értékeink elleni jövőbeli támadások esetén; 14. sürgeti a tagállamokat, hogy őrizzék meg egységüket és elszántságukat, és építsenek erre a példátlan szintű együttműködésre; hangsúlyozza, hogy fontos az uniós alapértékekkel és elvekkel való egység és összhang, valamint az egység megőrzésének és az EU és a tagállamok stratégiai szuverenitásának, biztonságának és ellenálló képességének további erősítése a KKBP keretében történő hatékonyabb döntéshozatal révén, ami a következőkkel érhető el: a) a minősített többséggel való határozathozatalra való lehető leghamarabbi áttérés a KKBP területeit érintő határozatok esetében, kezdve egy éven belül a kiemelt területekkel, például az EU globális emberi jogi szankciórendszerével (az uniós Magnyickij-törvény) és más külpolitikai területekkel, a Szerződésekben előírt áthidaló klauzulák alkalmazásával, kivéve a KBVP keretében végrehajtó mandátummal rendelkező katonai missziók vagy műveletek létrehozását, amelyek esetében továbbra is egyhangúságra van szükség; b) konvent összehívása az EUSZ 48. cikke szerinti, a Szerződések felülvizsgálatára irányuló eljárás aktiválása útján, többek között azzal a céllal, hogy a Szerződésekben rögzítsék a minősített többségi szavazást az uniós KKBP-t érintő valamennyi kérdésben; c) törekvés olyan valódi katonai és védelmi unió létrehozására, amely interoperábilis és kiegészíti a NATO-szövetséget, és amely szükség esetén önállóan is képes fellépni; d) a minősített többségi szavazásnak a katonai vagy védelmi vonatkozással nem rendelkező határozatok esetében történő teljes körű alkalmazásáig a konstruktív tartózkodás alkalmazásának ösztönzése az EUSZ 31. cikkének (1) bekezdésével összhangban;